คลังตั้งโรงงานไพ่-องค์การสุราเป็นนิติบุคคล
คลังชงตั้งโรงงานไพ่-องค์การสุราเป็นนิติบุคคล เปิดทางให้มีเอกชนร่วมทุนได้ เสนอที่ประชุมกรรมการกำกับนโยบายรัฐวิสาหกิจพิจารณา 29 มี.ค.นี้&nbsp;&nbsp;
23 มี.ค. 2554

คลังชงตั้งโรงงานไพ่-องค์การสุราเป็นนิติบุคคล เปิดทางให้มีเอกชนร่วมทุนได้ เสนอที่ประชุมกรรมการกำกับนโยบายรัฐวิสาหกิจพิจารณา 29 มี.ค.นี้  
นายมั่น พัธโนทัย รมช.คลัง เปิดเผยว่า ในการประชุมคณะกรรมการกำกับนโยบายรัฐวิสาหกิจ (กนร.) ที่มีนายไตรรงค์ สุวรรณคีรี รองนายกรัฐมนตรี เป็นประธาน วันที่ 29 มี.ค.นี้ ทางสำนักงานคณะกรรมการนโยบายรัฐวิสาหกิจ (สคร.) จะเสนอเรื่องการนำรัฐวิสาหกิจ 2 แห่ง ที่อยู่ในกำกับของกรมสรรพสามิต คือ องค์การสุรา และโรงงานไพ่ ไปจดทะเบียนเป็นนิติบุคคล
ทั้งนี้ การจัดตั้งเป็นนิติบุคคล จะเปิดให้มีเอกชนเข้ามาร่วมทุนได้ เพราะปัจจุบันอยู่ภายใต้กรมสรรพสามิต มีงบประมาณและกำลังคนที่จำกัด ซึ่งกรณีโรงงานไพ่ จะได้เน้นผลิตเพื่อขายส่งออกนอกเพราะมีความต้องการมาก
นายพงษ์ภาณุ เศวตรุนทร์ อธิบดีกรมสรรพสามิต กล่าวว่า ระหว่างนี้ จะมีการจัดทำแผนในการโอนทรัพย์สินและบุคลากรไปยังนิติบุคคลที่จะจัดตั้งให้ชัดเจน โดยการเป็นนิติบุคคลจะทำให้รัฐวิสาหกิจบริหารการเงิน รวมถึงกู้เงินเองได้ และระยะยาวจะสามารถพัฒนาให้สินค้ามีคุณภาพแข่งขันกับสินค้านำเข้าได้
ทั้งนี้ ปัจจุบันโรงงานไพ่มีทรัพย์สินประมาณ 500 ล้านบาท มีพนักงาน 170 คน มีรายได้เดือนละ 25 ล้านบาท จากการผลิตไพ่จำหน่ายภาย ในประเทศเป็นหลัก โดยปี 2554 นี้คาดว่าจะมีกำไร 150-170 ล้านบาท ขณะที่องค์การสุรามีทรัพย์สิน 700-800 ล้านบาท มีพนักงาน 180 คน ซึ่งมีโรงงานตั้งอยู่ที่ อ.บางคล้า จ.ฉะเชิงเทรา